b'\n_START_ARTICLE_\nSi Griffis\n_START_SECTION_\nMladost\n_START_PARAGRAPH_\nRodil se je v Onagi, Kansas. Z dru\xc5\xbeino se je preselil v Rat Portage, Ontario, Kanada, kjer je blestel v mnogih \xc5\xa1portih, med drugim tudi v hokeju na ledu. Kmalu je postal \xc4\x8dlan lokalnega amaterskega hokejskega kluba Rat Portage Thistles.\n_START_SECTION_\nKariera\n_START_PARAGRAPH_\nZnan je bil po svoji hitrosti. Igral je tako na polo\xc5\xbeaju roverja kot cover-pointa v tedaj sedem\xc4\x8dlanski postavi hokejskega mo\xc5\xa1tva. Thistlese je povedel do naslova prvaka lige v letih 1903 in 1905, kot tudi do izziva za Stanleyjev pokal, ki so ga leta 1905 izgubili proti mo\xc5\xa1tvu Ottawa Hockey Club. V seriji je Griffis zadel 3 gole na treh tekmah._NEWLINE_Tudi pod novim imenom Kenora Thistles je mo\xc5\xa1tvo nadaljevalo z udarnimi igrami in Griffis je bil eden od tvorcev uspeha iz januarja 1907, ko so proti mo\xc5\xa1tvu Montreal Wanderers osvojili Stanleyjev pokal. \xc5\xbde \xc4\x8dez dva meseca so Wanderersi sicer izzvali Kenoro za pokal in ga pridobili nazaj._NEWLINE_Griffis je od leta 1912 igral za PCHA mo\xc5\xa1tvo Vancouver Millionaires. Preselil se je v obrambo in bil kapetan mo\xc5\xa1tva v sezoni 1914/15, ko so Millionairesi osvojili Stanleyjev pokal. Tisto sezono si je Griffis tudi po\xc5\xa1kodoval nogo in ni bil sposoben igrati v prvenstvu. Noga se ni celila zadovoljivo in Griffis se je leta 1919 upokojil._NEWLINE_Ob upokojitvi je imel za sabo 154 \xc4\x8dlanskih amaterskih tekem, na katerih je zadel 84 golov. Po upokojitvi je tekmoval v golfu in bowlingu. Umrl je v Vancouvru, Britanska Kolumbija._NEWLINE_Julija 1950 je bil sprejet v Hokejski hram slavnih lige NHL. Je tudi \xc4\x8dlan \xc5\xa0portnega hrama slavnih severozahodnega Ontaria.'